b'\n_START_ARTICLE_\nDani se\n_START_SECTION_\n1. dejanje\n_START_PARAGRAPH_\nZaradi gospodarske krize \xc4\x8disti dobi\xc4\x8dek tovarne pada, vodilni ga sku\xc5\xa1ajo ohraniti na ra\xc4\x8dun delavcev, skraj\xc5\xa1ajo jim delavnik in zni\xc5\xbeajo pla\xc4\x8do. Graser svari: siroma\xc5\xa1ki delavci niso dobri potro\xc5\xa1niki, s tem industrija sama sebi koplje grob! Vendar ga drugi ne poslu\xc5\xa1ajo, Moser v primeru stavke ra\xc4\x8duna, da si bosta obe Zvezi spet sko\xc4\x8dili v lase in s tem delavce razcepili; z Zalarjem in \xc5\xbduni\xc4\x8dem, tajnikoma obeh Zvez, je \xc5\xbee ve\xc4\x8dkrat uspe\xc5\xa1no sodeloval, saj sku\xc5\xa1ata oba drug drugega izpodbiti. To se tudi res zgodi, oba tajnika na shodu delavcev tako prepri\xc4\x8dljivo govorita zoper stavko in za pogajanja, da ju delavci drugega za drugim po\xc5\xa1ljejo kot pogajalca k lastnikom. Vsak od njiju\xc2\xa0\xc2\xbbizbori\xc2\xab\xc2\xa0(\xc5\xbee prej z lastniki domenjene)malenkostne olaj\xc5\xa1ave, ki jih delavci ogor\xc4\x8deno odklonijo in se soglasno odlo\xc4\x8dijo za stavko. Jeraj jih opozori, da bo boj hud, vzdr\xc5\xbeali bodo le, \xc4\x8de bodo pogumni, pripravljeni na \xc5\xbertve in solidarni.\n_START_SECTION_\n2. dejanje\n_START_PARAGRAPH_\nStavka traja \xc5\xbee dva meseca, Zvezi pa sta odklonili podporo, ker so delavci za\xc4\x8deli stavkati zoper voljo \xc5\xbduni\xc4\x8da in Zalarja. Beda in lakota sta hudi, marsikoga se pola\xc5\xa1\xc4\x8da obup, po hi\xc5\xa1ah hodi Dular, ponuja denar in sku\xc5\xa1a posameznike dobiti za stavkokaze. A delavci se dr\xc5\xbeijo, \xc5\xa1e odlo\xc4\x8dnej\xc5\xa1e pa so njihove \xc5\xbeene, ki sklenejo, da bodo z otroki vred \xc5\xa1le nad tovarno. Jeraj in Bober skli\xc4\x8deta shod, delavci naj se odlo\xc4\x8dijo, ali bodo \xc5\xa1e stavkali. \xc5\xbduni\xc4\x8d, ki se je sam povabil na shod, napenja vse sile, da bi delavce pripravil h kapitulaciji, pove jim tudi, da bo tovarna vsak \xc4\x8das dobila 50 stavkokazov. Prestra\xc5\xa1eni in zbegani delavci se obrnejo zoper svoje zaupnike, Bobra in Skalarja, ki jim govorita, da je treba vzdr\xc5\xbeati, zmerjajo ju z izdajalcema in sprejmejo \xc5\xbduni\xc4\x8deve sugestije. Tedaj se iz mesta vrne Jeraj: Zalar je bil Delavsko zvezo ves \xc4\x8das napa\xc4\x8dno obve\xc5\xa1\xc4\x8dal, zadr\xc5\xbeeval je tudi prispevke zanje, zdaj pa je Zveza priznala upravi\xc4\x8denost njihovega boja, z njimi pa je tudi delavstvo iz vse Slovenije, podporo po\xc5\xa1iljalo iz Trbovelj, Celja, Tr\xc5\xbei\xc4\x8da, Kranja\xe2\x80\xa6 Razpolo\xc5\xbeenje med delavci se v trenutku obrne, zdaj pitajo z izdajalcem \xc5\xbduni\xc4\x8da, ki pa ne popusti in jih spet skoraj prepri\xc4\x8da v svoj prav. Tedaj prispejo stavkokazi, razburjenje prikipi do vi\xc5\xa1ka, a Marko, voditelj novih delavcev, pove, da ne bodo lomili njihovega boja, tovarna jih je prevarala, \xc4\x8de\xc5\xa1 da \xc5\xbeeli raz\xc5\xa1iriti obratovanje, pri prevari pa da je pomagal \xc5\xbduni\xc4\x8d. Delavci tajnika pretepejo in ga vr\xc5\xbeejo skozi vrata, se pobratijo s stavkokazi in skupaj odidejo pred tovarno, kjer so \xc5\xbee njihove \xc5\xbeene. Medtem tovarni\xc5\xa1ko vodstvo, v hudi stiski zaradi neizpolnjenih naro\xc4\x8dil, \xc5\xbee pomi\xc5\xa1lja, da bi popustilo. A Graser je tokrat neizprosen, zaradi lakote in stavkokazov ra\xc4\x8duna na skoraj\xc5\xa1nji zlom delavcev. Toda pretepeni \xc5\xbduni\xc4\x8d prinese slabe novice, za njim prihiti Dular z vestjo, da gredo delavci nad tovarno. Vodilne popade smrtni strah, od oro\xc5\xbenikov zahtevajo, naj streljajo v mno\xc5\xbeico, \xc5\xbduni\xc4\x8d in Dular pa celo provocirata, da bi pri\xc5\xa1lo do nasilja. Na sre\xc4\x8do oro\xc5\xbeni\xc5\xa1ki poveljnik umiri polo\xc5\xbeaj, aretira oba provokatorja in se celo zavzame za to, da tovarni\xc5\xa1ka blagajna Markovim stavkokazom pla\xc4\x8da potne stro\xc5\xa1ke. Vodstvo se mora vdati, Bober, Jeraj in Skalar pridejo na pogajanja; ne bodo popu\xc5\xa1\xc4\x8dali, zavedajo se, da so mo\xc4\x8dnej\xc5\xa1i od tovarne. Graser skru\xc5\xa1eno prizna, da se je ura\xc4\x8dunal, treba bo pristati na zahteve delavcev, sicer bo tovarno vzel vrag. Delavci se navdu\xc5\xa1ujejo nad zmago, a Jeraj jih opozori, da boja ni konec, kajti sporazuma med delom in kapitalom ne more biti, socialna nasprotja v svetu se zaostrujejo, treba se so nenehno boriti za po\xc5\xa1ten kos kruha \xe2\x80\x93 \xc4\x8de jim ga ne bodo dali, si ga bodo vzeli sami! Na te besede Graser resignirano poto\xc5\xbei, da prihajajo te\xc5\xbeki \xc4\x8dasi: delovno ljudstvo se drami, zahteva svoje pravice in dobilo jih bo. Sre\xc4\x8da, da je \xc5\xbee star, ne bo mu treba gledati grozot, ko se bo ru\xc5\xa1ila stara in gradila nova dru\xc5\xbeba.'